Man Cityle kindel võit, aga Shearer jättis Manchesteri derbi tekitamata - Soccernet.ee - Jalgpall luubi all!
Man Cityle kindel võit, aga Shearer jättis Manchesteri derbi tekitamata (0)
28. JUUNI 2020, 22:22 INGLISMAA
Inglismaa karikavõistluste (FA Cup) neljandas veerandfinaalis alistas Manchester City võõral väljakul Newcastle Unitedi 2:0.
Esimene poolaeg kulges täieliku Manchester City kontrolli all ning Newcastle'i rünnakuid nägi sama harva kui lumememmesid Ekuadoris. Pidevas kaitseolukorras olemine jooksutas Newcastle'i mängijatel lõpuks juhtme kokku ning 37. minutil kinkis Fabian Schär karikakaitsjale tarbetu penalti, kui tõukas värava ees selga Gabriel Jesusi.
Täna 29. sünnipäeva tähistav Kevin de Bruyne realiseeris 11 meetri karistuslöögi kindlalt ja vaheajale mindi külaliste 1:0 eduseisus. Teist poolaega alustas Newcastle isukamalt ning 65. minutil lisas peatreener Steve Bruce meeskonnale hoogu, saates platsile kaks ründajat, Joelintoni ja Dwight Gayle'i.
Neist viimasel avanes juba minuti hiljem hiilgav võimalus viigistamisest, aga Gayle osakas kuue meetri pealt tühjast väravast üle lüüa. Karistus saabus kiiresti, sest 68. minutil sai hoo sisse Raheem Sterling ning 20-lt meetrilt sooritatud filigraanne löök sahises võrgus.
2:0 värava järel muutus kohtumine avatumaks ning kuigi viimase 10 minuti jooksul näis, et Man City kolmas värav on tõenäolisem, kui selle mittesündimine, jäi see siiski löömata. Karikakaitsja piirdus 2:0 võiduga.
Enne veel, kui Newcastle'is kõlas lõpuvile, loositi paarid poolfinaalideks. Seda tegi kohtumise vaheajal BBC otsestuudios eksperdiks olnud Newcastle Unitedi legendaarne ründaja Alan Shearer. Manchesteri derbit poolfinaalis näha ei saa, sest Manchester Unitedi vastaseks sai Chelsea ning Arsenali loosis Shearer kohtuma Newcastle – Man City kohtumise võitjaga.
Poolfinaalid mängitakse 18. ja 19. juulil Wembley staadionil ehk neutraalsel väljakul. Finaal peetakse 1. augustil samas kohas. Kõik mängud toimuvad publikuta.
37. pen Kevin de Bruyne, 68. Raheem Sterling
Maailma vanim jalgpallivõistlus uut võitjat ei saa. Süüdi on Chelsea (0)